CELEX: 32021R1701
Language: lt
Date: 2021-09-21 00:00:00
Title: Europos Parlamento ir Tarybos reglamentas (ES) 2021/1701 2021 m. rugsėjo 21 d. kuriuo iš dalies keičiamas Reglamentas (ES) 2020/2222, siekiant pratęsti geležinkelio įmonių, vykdančių veiklą per Lamanšo sąsiaurio nuolatinę transporto jungtį, saugos sertifikatų ir licencijų galiojimo laikotarpį (Tekstas svarbus EEE)

2021 9 24   
               
               
                  LT
               
               
                  Europos Sąjungos oficialusis leidinys
               
               
                  L 339/1
               
            
         EUROPOS PARLAMENTO IR TARYBOS REGLAMENTAS (ES) 2021/1701
         2021 m. rugsėjo 21 d.
         kuriuo iš dalies keičiamas Reglamentas (ES) 2020/2222, siekiant pratęsti geležinkelio įmonių, vykdančių veiklą per Lamanšo sąsiaurio nuolatinę transporto jungtį, saugos sertifikatų ir licencijų galiojimo laikotarpį
         (Tekstas svarbus EEE)
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 91 straipsnio 1 dalį,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         pasikonsultavę su Europos ekonomikos ir socialinių reikalų komitetu,
         pasikonsultavę su Regionų komitetu,
         laikydamiesi įprastos teisėkūros procedūros (1),
         kadangi:
         
                     (1)
                  
                  
                     siekiant užtikrinti susisiekimą tarp Sąjungos ir Jungtinės Didžiosios Britanijos ir Šiaurės Airijos Karalystės (toliau – Jungtinė Karalystė) pasibaigus pereinamajam laikotarpiui, nurodytam Susitarimo dėl Jungtinės Karalystės išstojimo iš Europos Sąjungos ir Europos atominės energijos bendrijos (2) 126 straipsnyje, ir geležinkelio įmonių, įsisteigusių Jungtinėje Karalystėje ir turinčių Jungtinės Karalystės išduotą licenciją bei vykdančių veiklą per Lamanšo sąsiaurio nuolatinę transporto jungtį, veiklos tęstinumą, Europos Parlamento ir Tarybos reglamentu (ES) 2020/2222 (3) iki 2021 m. rugsėjo 30 d. buvo pratęstas Jungtinės Karalystės pagal Europos Parlamento ir Tarybos direktyvą 2012/34/ES (4) išduotų licencijų galiojimo laikotarpis jos teritorijoje įsisteigusioms geležinkelio įmonėms, taip pat saugos sertifikatų, pagal Europos Parlamento ir Tarybos direktyvą 2004/49/EB (5) toms įmonėms išduotų pagal 1986 m. vasario 12 d. Kenterberyje pasirašytos Prancūzijos Respublikos ir Jungtinės Didžiosios Britanijos ir Šiaurės Airijos Karalystės sutarties dėl privačių koncesininkų vykdomos Lamanšo sąsiaurio nuolatinės transporto jungties statybos ir eksploatavimo (toliau – Kenterberio sutartis) 10 straipsnį įsteigtos Tarpvyriausybinės komisijos, galiojimo laikotarpis;
                  
               
                     (2)
                  
                  
                     Europos Parlamento ir Tarybos sprendimu (ES) 2020/1531 (6) suteikiami įgaliojimai Prancūzijai ir Jungtinei Karalystei sudaryti tarptautinį susitarimą, kuriuo papildoma Kenterberio sutartis, kiek tai susiję su geležinkelių saugos taisyklių taikymu Lamanšo sąsiaurio nuolatinei transporto jungčiai. Tačiau tas susitarimas dar nėra sudarytas bei tikėtina, kad nebus netrukus sudarytas;
                  
               
                     (3)
                  
                  
                     tokiomis aplinkybėmis Prancūzija derasi su Jungtine Karalyste dėl tarpvalstybinio susitarimo pagal Direktyvos 2012/34/ES 14 straipsnį dėl saugos sertifikatų. Prancūzija jau derėjosi dėl tokio susitarimo dėl geležinkelio įmonių licencijų, apie kurį Komisijai pranešta 2021 m. birželio 1 d. ir kurį Komisija aprobavo 2021 m. rugpjūčio 20 d. Tikimasi, kad po to, kai 2021 m. rugsėjo 30 d. nustos galioti Reglamente (ES) 2020/2222 numatytos priemonės, užbaigti vidaus procedūras, kurių pagal Prancūzijos teisę ir Jungtinės Karalystės teisę reikalaujama tų susitarimų laikinam taikymui arba įsigaliojimui užtikrinti, truks šešis mėnesius;
                  
               
                     (4)
                  
                  
                     jei licencijų ir saugos sertifikatų galiojimo laikotarpis nebus pratęstas tam, kad būtų deramasi dėl tarpvalstybinio susitarimo dėl saugos sertifikatų Komisijai atlikus vertinimą ir priėmus įgyvendinimo sprendimą pagal Direktyvos 2012/34/ES 14 straipsnį, o tarpvalstybinis susitarimas dėl saugos sertifikatų bei tarptautinis susitarimas dėl licencijų – būtų laikinai taikomi ar sudaryti, atitinkamų geležinkelio įmonių veikla per Lamanšo sąsiaurio nuolatinę transporto jungtį bus sustabdyta 2021 m. rugsėjo 30 d. Tai labai sutrikdytų keleivių ir krovinių pervežimą tarp Sąjungos ir Jungtinės Karalystės;
                  
               
                     (5)
                  
                  
                     todėl Sąjunga yra suinteresuota pratęsti tų sertifikatų ir licencijų galiojimo laikotarpį iki 2022 m. kovo 31 d., iš dalies pakeičiant Reglamentą (ES) 2020/2222;
                  
               
                     (6)
                  
                  
                     atsižvelgiant į skubą, atsiradusią dėl Reglamente (ES) 2020/2222 numatytų priemonių galiojimo pabaigos, tikslinga taikyti išimtį dėl aštuonių savaičių laikotarpio, nustatyto prie Europos Sąjungos sutarties, Sutarties dėl Europos Sąjungos veikimo ir Europos atominės energijos bendrijos steigimo sutarties pridėto Protokolo Nr. 1 dėl nacionalinių parlamentų vaidmens Europos Sąjungoje 4 straipsnyje;
                  
               
                     (7)
                  
                  
                     kadangi šio reglamento tikslo, t. y. pratęsti geležinkelio įmonių, vykdančių veiklą per Lamanšo sąsiaurio nuolatinę transporto jungtį, saugos sertifikatų ir licencijų galiojimo laikotarpį po pereinamojo laikotarpio pabaigos, valstybės narės negali deramai pasiekti, o dėl jo masto ir poveikio to tikslo būtų geriau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytam tikslui pasiekti;
                  
               
                     (8)
                  
                  
                     siekiant sudaryti sąlygas šiame reglamente nustatytas priemones taikyti nedelsiant, šis reglamentas turėtų įsigalioti skubos tvarka kitą dieną po jo paskelbimo Europos Sąjungos oficialiajame leidinyje,
                  
               PRIĖMĖ ŠĮ REGLAMENTĄ:
         
            1 straipsnis
            Reglamentas (ES) 2020/2222 iš dalies keičiamas taip:
            
                        1)
                     
                     
                        3 straipsnis iš dalies keičiamas taip:
                        
                                    a)
                                 
                                 
                                    2 dalies pirmas sakinys pakeičiamas taip:
                                    
                                       „2.   1 straipsnio 2 dalies b punkte nurodyti saugos sertifikatai išlieka galioti penkiolika mėnesių nuo šio reglamento taikymo pradžios dienos.“;
                                    
                                 
                              
                                    b)
                                 
                                 
                                    3 dalies pirmas sakinys pakeičiamas taip:
                                    
                                       „3.   1 straipsnio 2 dalies c punkte nurodytos licencijos išlieka galioti penkiolika mėnesių nuo šio reglamento taikymo pradžios dienos.“;
                                    
                                 
                              
                  
                        2)
                     
                     
                        8 straipsnio 3 dalis pakeičiama taip:
                        
                           „3.   Šis reglamentas nustoja būti taikomas 2022 m. kovo 31 d.“
                        
                     
                  
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. rugsėjo 21 d.
            
               
                  Europos Parlamento vardu
               
               
                  Pirmininkas
               
               D. M. SASSOLI
            
            
               
                  Tarybos vardu
               
               
                  Pirmininkas
               
               G. DOVŽAN
            
         
         
            (1)  2021 m. rugsėjo 15 d. Europos Parlamento pozicija (dar nepaskelbta Oficialiajame leidinyje) ir 2021 m. rugsėjo 21 d. Tarybos sprendimas.
         
            (2)  Susitarimas dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (OL L 29, 2020 1 31, p. 7).
         
            (3)  2020 m. gruodžio 23 d. Europos Parlamento ir Tarybos reglamentas (ES) 2020/2222 dėl tam tikrų geležinkelių saugos ir susisiekimo aspektų, susijusių su tarpvalstybine infrastruktūra, jungiančia Sąjungą ir Jungtinę Karalystę per Lamanšo sąsiaurio nuolatinę transporto jungtį (OL L 437, 2020 12 28, p. 43).
         
            (4)  2012 m. lapkričio 21 d. Europos Parlamento ir Tarybos direktyva 2012/34/ES, kuria sukuriama bendra Europos geležinkelių erdvė (OL L 343, 2012 12 14, p. 32).
         
            (5)  2004 m. balandžio 29 d. Europos Parlamento ir Tarybos direktyva 2004/49/EB dėl saugos Bendrijos geležinkeliuose ir iš dalies pakeičianti Tarybos direktyvą 95/18/EB dėl geležinkelio įmonių licencijavimo bei Direktyvą 2001/14/EB dėl geležinkelių infrastruktūros pajėgumų paskirstymo, mokesčių už naudojimąsi geležinkelių infrastruktūra ėmimo ir saugos sertifikavimo (Saugos geležinkeliuose direktyva) (OL L 164, 2004 4 30, p. 44).
         
            (6)  2020 m. spalio 21 d. Europos Parlamento ir Tarybos sprendimas (ES) 2020/1531, kuriuo Prancūzijai suteikiami įgaliojimai derėtis, pasirašyti ir sudaryti tarptautinį susitarimą, kuriuo papildoma Prancūzijos ir Jungtinės Didžiosios Britanijos ir Šiaurės Airijos Karalystės sutartis dėl privačių koncesininkų vykdomos Lamanšo sąsiaurio nuolatinės transporto jungties statybos ir eksploatavimo (OL L 352, 2020 10 22, p. 4).